2016. gada 22. novembrī Noteikumi Nr. 738

Rīgā (prot. Nr. 64 28. §)

**Noteikumi par caurlaidēm, kas dod tiesības transportlīdzekļu vadītājiem darba uzdevumu pildīšanas laikā neievērot atsevišķas ceļu satiksmes noteikumu prasības**

Izdoti saskaņā ar

[Ceļu satiksmes likuma](http://likumi.lv/ta/id/45467-celu-satiksmes-likums) [45. panta](http://likumi.lv/ta/id/45467-celu-satiksmes-likums#p45) 2.2 daļu

un pārejas noteikumu 38. punktu

**I. Vispārīgie jautājumi**

1. Noteikumi nosaka:

1.1. kārtību, kādā izsniedz un lieto caurlaidi, kas dod tiesības šo noteikumu 2. un 3. punktā minēto transportlīdzekļu vadītājiem darba uzdevumu pildīšanas laikā neievērot apstāšanās un stāvēšanas noteikumus un ceļa zīmju "Braukt aizliegts", "Mehāniskajiem transportlīdzekļiem braukt aizliegts" un "Kravas automobiļiem braukt aizliegts" (turpmāk – caurlaide) prasības;

1.2. kārtību, kādā kontrolē transportlīdzekļa apstāšanās un stāvēšanas noteikumu ievērošanu, lietojot caurlaidi;

1.3. gadījumus un kārtību, kādā anulē caurlaidi.

**II. Caurlaides izsniegšana**

2. Satiksmes ministrija caurlaidi izsniedz:

2.1. Pasta komersantu reģistrā reģistrēta pasta komersanta (turpmāk – pasta komersants) īpašumā vai turējumā reģistrētam transportlīdzeklim (turpmāk – pasta transportlīdzeklis), kuru izmanto pasta pakalpojumu sniegšanai;

2.2. Saeimas, Valsts prezidenta Kancelejas, Valsts kancelejas, Augstākās tiesas, Ģenerālprokuratūras un ministrijas (turpmāk – institūcija) īpašumā vai turējumā reģistrētam transportlīdzeklim (turpmāk – institūcijas transport­līdzeklis), ar kuru nogādā šo institūciju dokumentus.

3. Ja apsardzes komersants vai kredītiestādes iekšējās drošības dienests veic skaidras naudas inkasācijas apsardzi (turpmāk – inkasents), apsardzes komersanta vai kredītiestādes iekšējās drošības dienesta īpašumā vai turējumā reģistrētam transportlīdzeklim (turpmāk – inkasācijas apsardzes transport­līdzeklis) caurlaidi izsniedz Valsts policija.

4. Caurlaidi izgatavo atbilstoši noteiktam paraugam (1. pielikums). Caurlaides formāts ir 21 x 15 cm. Caurlaides priekšpusē gar caurlaides malām ir 3 cm plata josla zaļā krāsā ((*Pantone Uncoated* 336 U) RGB krāsu skalā – zaļš = *Red* (58), *Green* (114), *Blue* (103)). Zaļā josla ierāmē baltu taisnstūra laukumu, kura formāts ir 15 x 9 cm. Caurlaides augšējā malā norādīts datums, līdz kuram caurlaide derīga.

5. Caurlaidi izsniedz kalendāra gadam, un tā ir derīga līdz kalendāra gada beigām.

6. Lai saņemtu caurlaidi, pasta komersants un institūcija rakstveida iesniegumu transportlīdzekļa caurlaides saņemšanai ([2. pielikums](http://likumi.lv/ta/id/170589-kartiba-kada-izsniedz-caurlaides-pasta-parvadataju-transportlidzekliem-inkasacijas-transportlidzekliem-saeimas-transportlidzekl...#piel2)) iesniedz Satiksmes ministrijā, bet inkasents – Valsts policijā.

7. Ja iesniegumam ir pievienoti atbilstošie dokumenti un tie satur nepieciešamo informāciju, Satiksmes ministrija izsniedz caurlaidi viena mēneša laikā no iesnieguma saņemšanas dienas, par to informējot pasta komersantu vai institūciju.

8. Ja iesniegumam ir pievienoti atbilstošie dokumenti un tie satur nepieciešamo informāciju, Valsts policija izsniedz caurlaidi, par to informējot inkasentu:

8.1. viena mēneša laikā no iesnieguma saņemšanas dienas;

8.2. 15 dienu laikā no iesnieguma saņemšanas dienas, ja inkasents ir Padziļinātās sadarbības programmas dalībnieks.

9. Satiksmes ministrija un Valsts policija attiecīgos datus par izsniegto caurlaidi reģistrē transportlīdzekļu un to vadītāju valsts reģistrā, norādot transportlīdzekļa valsts reģistrācijas numuru, caurlaides numuru, izsniegšanas datumu, derīguma termiņu un informāciju par caurlaides anulēšanu.

**III. Caurlaides lietošana**

10. Pasta transportlīdzekļa, inkasācijas apsardzes transportlīdzekļa un institūcijas transportlīdzekļa vadītājam ar izsniegto caurlaidi ir tiesības neievērot apstāšanās un stāvēšanas noteikumus un ceļa zīmju "Braukt aizliegts", "Mehāniskajiem transportlīdzekļiem braukt aizliegts" un "Kravas automobiļiem braukt aizliegts" prasības, ievērojot nosacījumu, ka transportlīdzekli novieto tā, lai tas neapdraudētu savu un citu ceļu satiksmes dalībnieku drošību un iespējami mazāk traucētu gājēju un transportlīdzekļu pārvietošanos.

11. Transportlīdzekli novieto uz ietves, gājēju ceļa, velosipēdu ceļa, gājēju un velosipēdu ceļa, kopīga gājēju un velosipēdu ceļa (turpmāk – gājēju un velosipēdistu josla) tā, lai tas netraucētu gājējiem un velosipēdistiem pārvietoties un attālums no transportlīdzekļa līdz gājēju un velosipēdistu joslas malai vismaz vienā pusē būtu ne mazāks kā 1,50 metri.

12. Transportlīdzekļa stāvēšanas laikā caurlaidi novieto transportlīdzekļa kabīnē aiz priekšējā stikla, kreisajā apakšējā stūrī.

13. Pasta transportlīdzekļa vadītājs un inkasācijas apsardzes transport­līdzekļa vadītājs blakus caurlaidei novieto informāciju par laiku, kad transport­līdzeklis novietots stāvēšanai. Stāvēšanas ilgums nedrīkst pārsniegt 30 minūtes.

14. Caurlaide pasta transportlīdzekļa vadītājam un inkasācijas apsardzes transportlīdzekļa vadītājam dod tiesības neievērot šo noteikumu 10. punktā norādītos ceļu satiksmi regulējošos noteikumus, ja šīs tiesības pamato ar aizpildītiem pavaddokumentiem (piemēram, reģistrācijas žurnālu, ceļazīmi) vai datiem elektroniskajā datu reģistrēšanas ierīcē, kas apliecina, ka transportlīdzeklis tiek izmantots atbilstoši caurlaides izsniegšanas mērķim.

15. Nedrīkst izgatavot caurlaides atvasinājumus, mainīt caurlaides datus, kā arī nodot caurlaidi lietošanā citai personai.

**IV. Caurlaides lietošanas kontrole**

16. Valsts policija un pašvaldības policija (turpmāk – policija) kontrolē, kā vadītājs, lietojot caurlaidi, ievēro transportlīdzekļa apstāšanās un stāvēšanas noteikumus.

17. Pasta transportlīdzekļa vadītājam un inkasācijas apsardzes transportlīdzekļa vadītājam, kas, novietojot transportlīdzekli stāvēšanai, lieto caurlaidi, ir pienākums pēc policijas amatpersonas pieprasījuma uzrādīt pavaddokumentu, kas pamato darba uzdevuma veikšanu konkrētajā adresē.

18. Ja transportlīdzekļa vadītājs nav ievērojis šo noteikumu 12., 13. vai 17. punktā noteiktās prasības, transportlīdzeklim izsniegtā caurlaide nedod tiesības neievērot šo noteikumu 10. punktā norādītos ceļu satiksmi regulējošos noteikumus, un policija, konstatējot šādus gadījumus, rīkojas atbilstoši kompetencei.

**V. Caurlaides darbības anulēšana**

19. Iestāde, kas izsniegusi caurlaidi, to anulē, izdarot attiecīgu ierakstu transportlīdzekļu un to vadītāju valsts reģistrā, ja:

19.1. pasta komersants, inkasents vai institūcija ierosina anulēt izsniegto caurlaidi;

19.2. pasta komersants, inkasents vai institūcija triju mēnešu laikā no caurlaides izsniegšanas datuma nav ieradusies saņemt caurlaidi;

19.3. pasta komersanta, inkasenta vai institūcijas iesniegtajos dokumentos, uz kuru pamata izsniegta caurlaide, ir norādīta nepatiesa informācija;

19.4. caurlaide ir nozaudēta;

19.5. pasta komersantam ir atņemtas tiesības sniegt pasta pakalpojumus vai pasta komersants ir izslēgts no pasta komersantu reģistra;

19.6. inkasentam ir anulēta speciālā atļauja (licence) inkasācijas apsardzes pakalpojumu sniegšanai vai iekšējās drošības dienesta reģistrācijas apliecība inkasācijas apsardzes nodrošināšanai.

20. Iestāde, kas izsniegusi caurlaidi, šo noteikumu 19.3. apakšpunktā paredzētajā gadījumā paziņo pasta komersantam, inkasentam vai institūcijai par caurlaides anulēšanu.

21. Pasta komersants, inkasents vai institūcija septiņu darbdienu laikā nodod caurlaidi iestādei, kas izsniegusi attiecīgo caurlaidi, ja:

21.1. beidzies caurlaides derīguma termiņš;

21.2. caurlaide ir anulēta;

21.3. ir mainījies transportlīdzekļa izmantošanas mērķis, transportlīdzekļa īpašnieks vai turētājs.

**VI. Noslēguma jautājumi**

22. Atzīt par spēku zaudējušiem Ministru kabineta 2008. gada 5. februāra noteikumus Nr. 61 "Kārtība, kādā izsniedz caurlaides pasta pārvadātāju transportlīdzekļiem, inkasācijas transportlīdzekļiem, Saeimas transport­līdzekļiem, Valsts prezidenta Kancelejas transportlīdzekļiem, Valsts kancelejas transportlīdzekļiem un ministriju transportlīdzekļiem, ar kuriem nogādā pasta sūtījumus" (Latvijas Vēstnesis, 2008, 22. nr.; 2011, 17. nr.; 2012, 32., 197. nr.; 2013, 198. nr.).

23. Noteikumi stājas spēkā 2017. gada 1. janvārī.

Ministru prezidents Māris Kučinskis

Satiksmes ministra vietā –

zemkopības ministrs Jānis Dūklavs